b'\n_START_ARTICLE_\nCan Roure (Brunyola)\n_START_SECTION_\nDescripci\xc3\xb3\n_START_PARAGRAPH_\nCan Roure es tracta d\'una masia de planta rectangular que consta de planta baixa i pis superior i que est\xc3\xa0 coberta amb una teulada a dues aig\xc3\xbces de vessants a laterals. La masia est\xc3\xa0 estructurada internament en tres crugies._NEWLINE_La planta baixa consta de tres obertures: al centre tenim un gran portal quadrangular equipat amb un robusta i poderosa llinda monol\xc3\xadtica i amb uns muntants laterals de pedra molt ben treballats i escairats. En la llinda es pot llegir una inscripci\xc3\xb3 molt interessant que fa al\xc2\xb7lusi\xc3\xb3 al propietari original de la masia i a la data de construcci\xc3\xb3 d\'aquesta, i diu aix\xc3\xad: "G E R O N I + R O V R A" i en una l\xc3\xadnia inferior "1 7 5 5"._NEWLINE_A l\'esquerra trobem una finestra rectangular amb llinda monol\xc3\xadtica i muntants de pedra. En la llinda s\'aprecia la data de 1779, la qual podria al\xc2\xb7ludir a unes obres posteriors que es van practicar en la masia. A la dreta trobem un portal quadrangular emmarcat em pedra, que actua com a acc\xc3\xa9s f\xc3\xadsic per a la petita piscina que la masia acull en aquest sector._NEWLINE_En el primer pis trobem tres obertures: al centre una finestra rectangular amb llinda monol\xc3\xadtica, muntants de pedra i ampit treballat. En la llinda tornem a trobar la mateixa data "1 7 + 5 5" que ja veiem anteriorment. Aquesta finestra es troba flanquejada per dues obertures, una a cada cant\xc3\xb3 respectivament, amb les impostes retallades em forma de quart de cercle._NEWLINE_Els murs exteriors de la masia estan completament arrebossats i sense pintar. Un arrebossat que no ha estat allisat sin\xc3\xb3 tot el contrari, ja que presenta una textura molt gruixuda i rugosa._NEWLINE_L\'estat de conservaci\xc3\xb3 de la masia \xc3\xa9s bastant bo, i a simple vista no hi ha motius que hagin de fer patir per la seva integritat f\xc3\xadsica. En l\'actualitat la masia est\xc3\xa0 siguent objecte d\'unes obres importants de restauraci\xc3\xb3 i rehabilitaci\xc3\xb3. Unes obres que a simple vista no sembla que hagin de tenir una resoluci\xc3\xb3 immediata sin\xc3\xb3 tot el contrari, a mitj\xc3\xa0 o a llarg termini.'